  Майя Бывальцева Куазь сэрен Удмуртиын куд-ог пудо сиёнэз тырмыт дасяны уз луы ни. Иворъёсъя «Удмуртия» агентстволы со сярысь вераз элькунысь гурт возёсъя но сиён-юонъя министрлэсь ужзэ быдэсъясь Александр Прохоров. Солэн кылъёсызъя, куартолэзьысен пӧсьтолэзёзь улосвылын гурт возёс будосъёслы умой будыны но соосты утялтыны куазь ӧз сёты. Музъем кот луэмен но салкым улэмен сэрен тулыс бусы ужъёсты кык арнялы бергес кутскизы — куартолэзь шорын, йылпумъязы инвожо кутсконын. Вазь вуись валэс юосты но 10–14 нуналлы бергес кизьыны потӥзы. «Со будосъёс вылын шӧдӥськытэк ӧз кыльы — кисьман дырзы бергес луиз. Пудо сиёнэз дасян но 2–2,5 арнялы бергес кутскемын, нош инвожое но пӧсьтолэзьлэн нырысетӥ ӝыныяз зоро куазь ужъёсты ӝегатӥзы — техника бусыосын нӧдӥз. Куд-ог пудо сиёнэз тырмыт дасяны уз луы ни — кылсярысь, турынэз, юанъёс вань кукуруза пумысен. Соин ик ми шуэрес югдур ялон сярысь пумкылъян кутӥмы. Со гурт возёсъёслэсь но интыысь тӧрлыкъёслэсь пудо сиён дасянъя чакланъёсты быдэстыны кужымзэс огазеяны луонлык сётоз», — валэктӥз Прохоров. Али югдур тупатскыны кутскиз: 14-тӥ пӧсьтолэзьлы одӥг пудо йырлы 5,7 центнер сиён дасямын вал ке, туннэ нуналлы 9,9 центнер ни. Но кылем арен ӵошатыса, со шӧдскымон ӧжытгес, миым 19-тӥ пӧсьтолэзьлы 1 но ӝыны поллы тросгес пудо сиён дасямын вал. Кылдэм югдурысь потон вылысь та дыре ужрадъёсын ужанрадлык дасяло, отын пудо сиён дасянъя мукет технологиос чакламын луозы, кылсярысь, гранулированной пызь дасян. Тодэ вайытом, улосвылын шуэрес югдур ялон сярысь пуктэт Удмуртилэн тӧроезлэн но кивалтэтлэн сайтазы поттэмын. Тегъёс: Ижкар Удмуртия гуртвозёс АлександрПрохоров  